Jyske mænd er nettets største forbrugere

Den danske e-handelsvirksomhed, SmartWeb, har analyseret mere end 1600 webbutikker for at tegne en profil af den typiske onlineforbruger. Mænd fra jyske byer dominerer top ti over storforbrugerne på nettet.

Hvor du bor i landet spiller i høj grad en rolle i forhold til, hvor mange af dine penge, du bruger på webshops. Selvom Jylland kun rummer 46 procent af Danmarks befolkning, har landsdelen 60 procent af de 10 mest indkøbsivrige postnumre ud af landets mere end 1625 postnumre.

Det postnummer med det højeste gennemsnit på købssummen, helt præcis 1611 kroner, er Kjellerup mellem Viborg og Silkeborg. Dernæst kommer Aarhus V med 1412 kroner per ordre. I den modsatte ende af skalaen med købssummer helt nede på omkring 400 kroner ligger Tune ved Roskilde, Odense NØ og Sunds ved Herning.

Zoomer man ud og ser på fordelingen landsdelene imellem, er der stor forskel på, hvor mange penge indbyggerne i gennemsnit bruger på en ordre. I Region Sjælland blev der kun brugt 708 kroner per ordre, mens Region Syddanmark topper med et gennemsnit på præcis 800 kroner per ordre.

– Generelt handler folk i byerne mere på nettet. Frekvensen er større i de bynære områder, såsom hovedstadsområdet, Odense, Aalborg og Østjylland. Det er hovedsageligt børnefamilier med veluddannede forældre, der køber mest på nettet, siger Anders Eiler, der er salgsdirektør i SmartWeb.

Thomas’erne køber dyre ting

Analysen viser også, at personer med navnet Thomas købte for flest penge i perioden. Faktisk brugte Thomas’erne i alt 1,27 millioner kroner. På de følgende pladser kommer Jesper og Søren med henholdsvis 1,20 og 1,16 millioner kroner. Først på en niendeplads entrerer det første kvindenavn listen, nemlig Helle med cirka 866.000 kroner.

Jyske mænd er nettets største forbrugere