De 20 mest effektive elbiler på motorvejen – og den største strømsluger

Når snakken falder på elbilers rækkevidde, handler det ofte om batteristørrelse. Men det siger langt fra det hele. For i praksis er det bilens effektivitet – altså hvor lidt strøm den bruger – der afgør, hvor langt du faktisk kan køre, især når du kører på motorvejen.

Et omfattende tysk teststudie fra mediet Autobild har sat fokus på netop det punkt: Hvilke elbiler bruger mindst strøm ved konstant 130 km/t? Resultaterne viser store forskelle – og én uventet vinder.

Den mest effektive bil i testen er nemlig Fiat 500e. Den kompakte bybil med sin lave vægt og beskedne størrelse glider overraskende let gennem luften, selv om den ikke har den laveste luftmodstand i klassen. Med et forbrug på under 18 kWh/100 km er den den mest nøjsomme model i testen. Dens permanente synkronmotor – en effektiv, men dyrere motortype – spiller også en rolle på motorvejen.

Også store biler gør det godt

Det er dog ikke kun små biler, der klarer sig pænt. Store modeller som Tesla Model Y, Skoda Enyaq, BMW i4 og Genesis G80 beviser, at man godt kan kombinere rummelighed og et lavt forbrug på motorvejen. De placerer sig alle klart under gennemsnittet i testen, som blev udført over lange strækninger ved konstant hastighed – og med hensyn til vind og terræn.

Gennemsnitsforbruget blandt de mere end 100 testede modeller landede på 24 kWh/100 km. Men i bunden af listen finder man en reel strømsluger.

Den elektriske Geländewagen, Mercedes G 580 med EQ-teknologi, indtager sidstepladsen med et forbrug på hele 41,7 kWh/100 km – mere end dobbelt så meget som testvinderen. Med en køreklar vægt på over tre tons er det måske ikke overraskende, men stadig tankevækkende. Især når man tænker på, at dens enorme 116 kWh batteri ikke giver den meget længere rækkevidde end den lille Fiat – i hvert fald ikke på motorvejen.

Vores egne tal

Alene i år har vi her på iNPUT selv kørt otte elbiler på vores benhårde testrute mellem København og Farø, hvor 90 procent er på motorvejen, heraf 54 procent ved 130km/t – læs mere om ruten her. Her er det også den mindste bil, der klarer sig bedst, mens både ID.7 og Ford Capri klarede sig forbavsende godt.

For bilister, hvor motorvejskørsel ofte udgør en stor del af hverdagen, er både de tyske og vores egne resultater værd at notere sig. Hvis du kører meget på motorvej, kan det være en god idé at kigge på bilens forbrug ved høj fart – og ikke kun rækkevidden i WLTP. En effektiv bil giver ikke bare længere rækkevidde, men også lavere udgifter til opladning og mindre CO2-udledning, hvis strømmen ikke er grøn.

Og måske endnu vigtigere: Fokus på effektivitet frem for batteristørrelse kan på sigt føre til lettere, billigere og mere bæredygtige elbiler.

De 20 mest effektive elbiler på motorvejen – og den største strømsluger